
Text rozhodnutia
Súd: Krajský súd Bratislava Spisová značka: 18CoE/391/2013 Identifikačné číslo súdneho spisu: 1113201384 Dátum vydania rozhodnutia: 28. 08. 2013 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2013:1113201384.1 Uznesenie Krajský súd v Bratislave, v exekučnej veci oprávneného: KOVOPROJEKT Bratislava a.s., Ružova dolina 6, 821 08 Bratislava, IČO: 31 322 131, zastúpený: Ondrejka & Partners, s.r.o., J. Kozáčeka 5, 960 01 Zvolen, proti povinnému: KIRI, s.r.o., Pribinova 25, 810 11 Bratislava, IČO: 35 876 808, pre vymoženie uloženej povinnosti s príslušenstvom, o odvolaní súdneho exekútora: JUDr. Viktor Šajgalík, so sídlom Exekútorského úradu v Banskej Bystrici, Kláry Jarunkovej 2, prostredníctvom právneho zástupcu: ATTORNEYS GROUP s.r.o., Kláry Jarunkovej 2, 974 01 Banská Bystrica, proti uzneseniu Okresného súdu Bratislava I, č.k. 4Er 68/2013-38 zo dňa 22.05.2013, takto r o z h o d o l : Krajský súd v Bratislave uznesenie Okresného súdu Bratislava I, č.k. 4Er 68/2013-38 zo dňa 22.05.2013 v napadnutej časti výroku o trovách exekúcie m e n í tak, že oprávnenému sa ukladá povinnosť zaplatiť súdnemu exekútorovi trovy exekúcie v sume 111,10 Eur do 3 dní od právoplatnosti tohto uznesenia. o d ô v o d n e n i e : Odvolaním napadnutým uznesením súd prvého stupňa I. zastavil exekúciu opierajúc sa o § 57 ods. 1 písm. c) zákona NR SR č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov (ďalej len „EP“) ak zastavenie exekúcie navrhol ten, kto navrhol jej vykonanie v spojení s § 57 ods. 1 písm. h) EP, ak majetok povinného nestačí ani na úhradu trov exekúcie. II. Oprávnenému uložil povinnosť súdnemu exekútorovi JUDr. Soni Spišákovej, Exekútorský úrad Banská Bystrica, Kláry Jarunkovej 2, zaplatiť trovy exekučného konania vo výške 58,10 Eur a to do 3 dní odo dňa nadobudnutia právoplatnosti rozhodnutia. Rozhodol tak podľa § 203 ods. 2 EP s poukazom na §§ 14, 15, 22 vyhlášky MS SR č. 288/1995 Z.z. o odmenách a náhradách súdnych exekútorov (ďalej len „vyhláška“) a ich náhradu uložiť zaplatiť oprávnenému s ohľadom na dôvod zastavenia exekúcie. Exekútorom účtovaných 117,86 Eur trov exekúcie nepriznal exekútorovi odmenu za doručenie príkazu na začatie exekúcie 15x, ale iba 1x, nakoľko za správneho použitia gramatického výkladu ustanovenia § 15 ods. 1 vyhlášky patrí exekútorovi odmena len za jedno vykonané doručenie upovedomenia o začatí exekúcie. V opačnom prípade by odmena za takýto úkon exekučnej činnosti bola upravená rovnako ako v písm. g) až j), § 15 ods. 1 vyhlášky, kde je odmena exekútora výslovne viazaná na každý takýto úkon exekučnej činnosti. Proti tomuto uzneseniu v časti určenej výšky trov exekúcie, podal v zákonnej lehote odvolanie právny zástupca súdneho exekútora a žiadal uznesenie súdu prvého stupňa v tejto časti zmeniť a trovy exekúcie určiť v ním účtovanej výške. Poukázal na to, že prvostupňový súd v napadnutom rozhodnutí priznal súdnemu exekútorovi paušálnu odmenu za 6 úkonov exekučnej činnosti, teda 19,92 Eur, náhradu hotových výdavkov vo výške 28,50 Eur a 20% DPH z uvedených súm, teda 9,68 Eur, t.j. spolu 58,10 Eur. Nepriznal súdnemu exekútorovi paušálnu odmenu za 15 úkonov, ktoré pozostávajú z doručenia 15-tich príkazov na začatie exekúcie. Keďže odpoveď na žiadosť o poskytnutie súčinnosti, ktorá je adresovaná banke, je spoplatnená rádovo vyššou sumou ako je suma poštovného za vyššie uvedené príkazy na začatie exekúcie a príkazy na vykonanie exekúcie prikázaním pohľadávky z účtu v banke. Na základe vyššie uvedeného je jednoznačné, že vyššie uvedenými príkazmi sa nahrádzajú žiadosti o poskytnutie súčinnosti do bankových inštitúcií, ktoré obsahovo a účelovo napĺňajú zmysel žiadostí o poskytnutie súčinnosti a v konečnom dôsledku neprimerane nezaťažujú účastníka konania, ktorý by bol zaviazaný na náhradu trov v exekučnom konaní, vyčíslených v zmysle sadzobníka poplatkov a náhrad jednotlivých bankových inštitúcií, a to v rovnakom počte ako príkazy na začatie exekúcie. Nie je mysliteľné, aby súdy odopierali náhradu odmeny súdneho exekútora pri preukázateľných úkonoch exekučnej činnosti, najmä, ak ide o príkazy na začatie exekúcie a príkazy na vykonanie exekúcie prikázaním pohľadávky z účtu v banke, kedy sa jedná o základnú modalitu a priarizovaný spôsob exekúcie pri podnikateľských subjektoch, keďže má byť procesne najekonomickejšia a najhospodárnejšia. Krajský súd v Bratislave, ako súd odvolací (§ 10 ods. 1 OSP), preskúmal uznesenie súdu prvého stupňa v časti napadnutej odvolaním podľa § 212 ods. 1 OSP bez nariadenia pojednávania (§ 214 ods. 2 OSP) a dospel k záveru, že odvolaním napadnuté uznesenie exekučného súdu nie je vecne správne, čo do určenej výšky trov exekúcie. Odvolací súd preskúmaním spisového materiálu súdu prvého stupňa zistil, že súd prvého stupňa súdnemu exekútorovi nepriznal, opierajúc sa o znenie § 15 ods. 1 písm. b) až f) vyhlášky, odmenu za úkony doručenie príkazu na začatie exekúcie 15x, odôvodnil to tým, že nakoľko za správneho použitia gramatického výkladu ustanovenia § 15 ods. 1 vyhlášky patrí exekútorovi odmena len za jedno vykonané doručenie príkazu na začatie exekúcie. Odvolací súd má za to, že prvostupňový súd mal priznať exekútorovi odmenu aj za úkony doručenie príkazov na začatie exekúcie 15x do bánk, keďže takýmto spôsobom sa snažil súdny exekútor bezplatne získať informácie o účtoch povinného v bankách. Tento spôsob zisťovania účtov povinného v bankách je procesne najekonomickejší a najhospodárnejší. Tento spôsob zisťovania účtov povinného súdy vo všeobecnosti akceptujú práve s ohľadom na hospodárnosť vykonávania exekúcie. Podľa § 14 a nasledujúcich ustanovení vyhl. č. 288/1995 Zb. v prípade, ak súd exekúciu zastaví, odmena exekútora za výkon exekučnej činnosti sa určuje paušálnou sumou za jednotlivé úkony exekučnej činnosti, najmenej však 33,19 Eur. Paušálna odmena v tomto exekučnom konaní sa vzťahuje na tieto vykonané úkony exekučnej činnosti súdneho exekútora a to a) získanie poverenia na vykonanie exekúcie 1x b) doručenie upovedomenia o začatí exekúcie 1x c) doručenie príkazu na začatie exekúcie 16x d) zisťovanie účtu a majetku povinného 3x. Paušálna suma za každý jednotlivý úkon exekučnej činnosti je 3,32 Eur bez DPH, spolu suma za všetky úkony exekučnej činnosti je 21x3,32 Eur = 69,72 Eur bez DPH + 20% DPH (13,94 Eur) spolu 83,66 Eur. Súdny exekútor je plátcom dane z pridanej hodnoty . K priznanej výške náhrady na poštovnom vo výške 26,30 Eur bez DPH odvolací súd uvádza, že exekútorovi nepriznal DPH aj k poštovným nákladom vzhľadom na § 28 zákona NR SR č. 222/2004 Z.z. o dani z pridanej hodnoty, ktorý priznáva oslobodenie od tejto dane univerzálnym poštovým službám, ako aj dodaniu tovaru, ktorý súvisí s poskytovanou univerzálnou poštovou službou. Univerzálnou poštovou službou v zmysle § 3 ods. 1 zákona NR SR č. 507/2001 Z.z. o poštových službách je súbor poštových služieb, ktoré je poskytovateľ univerzálnej služby povinný trvalo poskytovať v prístupových a kontaktných miestach za rovnakých podmienok, v určenej kvalite a za prijateľné ceny všetkým užívateľom, každý pracovný deň najmenej s jedným vyberaním a dodávaním denne. Za súbor poštových služieb § 18 ods. 2 považuje vyberanie a distribúciu poštových zásielok s hmotnosťou do 2 kg, vyberanie a distribúciu balíkov s hmotnosťou do 10 kg, služby spojené s doručenými zásielkami a s poistenými zásielkami, distribúciou balíkov s hmotnosťou do 20 kg, ak boli vybrané v cudzine zahraničným poskytovateľom univerzálnej služby. Náklady za obálky odvolací súd priznal 1,14 Eur bez DPH. Súd nepriznal daň z pridanej hodnoty, nakoľko túto si môže súdny exekútor vyúčtovať len pri odmene súdneho exekútora. Odvolací súd priznal exekútorovi odmenu vo výške 83,66 Eur, výšku náhrady na poštovnom vo výške 26,30 Eur a náklady za 19 obálok po 0,06 Eur sú 1,14 Eur, spolu trovy exekúcie v sume 111,10 Eur. Podľa § 220 Občianskeho súdneho poriadku odvolací súd rozhodnutie súdu prvého stupňa zmení, ak nie sú splnené podmienky na jeho potvrdenie (§ 219), ani na jeho zrušenie (§ 221 ods. 1 OSP). Odvolací súd uznesenie súdu prvého stupňa v napadnutej časti výroku o trovách exekúcie zmenil tak, že oprávnenému uložil povinnosť zaplatiť súdnemu exekútorovi trovy exekúcie v sume 111,10 Eur. Toto uznesenie bolo členmi senátu prijaté pomerom hlasov 3:0 (§ 3 ods. 9 tretia veta zák. č. 757/2004 Z.z. v znení neskorších predpisov). Poučenie: Proti tomuto uzneseniu odvolanie n i e j e prípustné.

